|  |  |  |
| --- | --- | --- |
|  |  |  |
| **GULBENES NOVADA PAŠVALDĪBA** | | |
| Reģ. Nr. 90009116327 | | |
| Ābeļu iela 2, Gulbene, Gulbenes nov., LV-4401 | | |
| Tālrunis 64497710, mob.26595362, e-pasts: dome@gulbene.lv, www.gulbene.lv  ­­­­­­­­­­­­­ | | |

**GULBENES NOVADA PAŠVALDĪBAS DOMES LĒMUMS**

Gulbenē

|  |  |
| --- | --- |
| **2025.gada 31.jūlijā** | **Nr. GND/2025/571** |
|  | **(protokols Nr.18; 71.p.)** |

**Par amatu savienošanas atļauju Lienai Silauniecei**

Adresāts: **Liena Silauniece**, Gulbenes novada vidusskolas direktore.

Gulbenes novada pašvaldībā 2025.gada 10.jūlijā saņemts Lienas Silaunieces 2025.gada 8.jūlija iesniegums (Gulbenes novada pašvaldībā reģistrēts ar Nr.GND/7.18/25/13), kurā lūgts atļaut savienot Gulbenes novada vidusskolas direktora amatu ar Gulbenes novada pašvaldības domes deputāta amatu.

Izskatot Lienas Silaunieces iesniegumu, konstatēts:

Saskaņā ar Gulbenes novada pašvaldības domes 2023.gada 30.novembra lēmumu Nr.GND/2023/1197 “Par Lienas Silaunieces iecelšanu Gulbenes novada vidusskolas direktores amatā” (protokols Nr.18; 133.p) Liena Silauniece ir iecelta Gulbenes novada vidusskolas direktora amatā.

Pamatojoties uz likuma “Par interešu konflikta novēršanu valsts amatpersonu darbībā” 4.panta pirmās daļas 16.punktu, publiskas personas iestādes vadītājs ir valsts amatpersona.

Saskaņā ar Gulbenes novada vēlēšanu komisijas 2025.gada 8.jūnija sēdes protokolu Nr.11 (rezultātu apstiprināšanas protokols Nr.1) “Par 2025.gada 7.jūnija Gulbenes novada pašvaldības domes vēlēšanu rezultātu apstiprināšanu” Liena Silauniece ir ievēlēta Gulbenes novada pašvaldības domes deputāta amatā.

Pamatojoties uz likuma “Par interešu konflikta novēršanu valsts amatpersonu darbībā” 4.panta pirmās daļas 15.punktu, pašvaldības domes deputāts ir valsts amatpersona.

Likuma  “Par interešu konflikta novēršanu valsts amatpersonu darbībā” 6.pantā ir noteikti vispārējie valsts amatpersonas amata savienošanas ierobežojumi. Minētā likuma 6.panta pirmā daļa nosaka, ka valsts amatpersonai ir atļauts savienot valsts amatpersonas amatu ar citu amatu, uzņēmuma līguma vai pilnvarojuma izpildi, vai saimniecisko darbību individuālā komersanta statusā, vai reģistrējoties Valsts ieņēmumu dienestā kā saimnieciskās darbības veicējam saskaņā ar likumu “Par iedzīvotāju ienākuma nodokli”, ja šajā likumā vai citā normatīvajā aktā nav paredzēti valsts amatpersonas amata savienošanas ierobežojumi. Saskaņā ar likuma  “Par interešu konflikta novēršanu valsts amatpersonu darbībā” 6.panta otro daļu, ja likumā nav noteikti stingrāki ierobežojumi, valsts amatpersonai, ievērojot šā likuma 7.panta otrajā, trešajā, ceturtajā, piektajā un sestajā daļā noteiktos speciālos amatu savienošanas ierobežojumus, ir atļauts savienot valsts amatpersonas amatu ne vairāk kā ar diviem citiem algotiem vai citādi atlīdzinātiem valsts amatpersonas amatiem vai amatiem citās publiskas personas institūcijās; par šajā daļā minētajiem amatiem nav uzskatāms pedagoga, zinātnieka, ārsta, veterinārārsta, profesionāla sportista un radošais darbs; šajā daļā minētā amatu savienošana pieļaujama, ja tā nerada interešu konfliktu, nav pretrunā ar valsts amatpersonai saistošām ētikas normām un nekaitē valsts amatpersonas tiešo pienākumu pildīšanai.

Savukārt speciālie valsts amatpersonas amata savienošanas ierobežojumi ir noteikti likuma “Par interešu konflikta novēršanu valsts amatpersonu darbībā” 7.pantā. Pašvaldības domes deputātam minētajā pantā nav noteikti speciālie valsts amatpersonas amata savienošanas ierobežojumi.

Saskaņā ar Pašvaldības domes deputāta statusa likuma 14.panta pirmo daļu deputāts drīkst savienot deputāta amatu ar citu amatu attiecīgajā pašvaldībā vai pie cita darba devēja, ja vien likumā nav noteikti amatu savienošanas ierobežojumi.

Pašvaldību likuma 71.panta pirmās daļas 4.punkts nosaka, ka papildus likumā “Par interešu konflikta novēršanu valsts amatpersonu darbībā” noteiktajiem amatu savienošanas ierobežojumiem domes deputāts pašvaldībā, kuras domē viņš ir ievēlēts, nedrīkst ieņemt pašvaldības iestādes vadītāja vai viņa vietnieka amatu, izņemot iestādē, kas realizē šā likuma 4.panta pirmās daļas 4., 5. un 6.punktā noteiktās pašvaldības autonomās funkcijas.

Saskaņā ar Pašvaldību likuma 4.panta pirmās daļas 4.punktu viena no pašvaldības autonomajām funkcijām ir gādāt par iedzīvotāju izglītību, tostarp nodrošināt iespēju iegūt obligāto izglītību un gādāt par pirmsskolas izglītības, vidējās izglītības, profesionālās ievirzes izglītības, interešu izglītības un pieaugušo izglītības pieejamību.

Līdz ar to secināms, ka Gulbenes novada vidusskola ir izglītības iestāde, kas realizē Pašvaldību likuma 4.panta pirmās daļas 4.punktā noteikto pašvaldības autonomo funkciju, un Lienai Silauniecei kā pašvaldības domes deputātei nav aizliegts ieņemt Gulbenes novada vidusskolas direktores amatu.

Likuma “Par interešu konflikta novēršanu valsts amatpersonu darbībā” 7.panta 4.1 daļas 2.punkta “a” apakšpunkts nosaka, ka publiskas personas iestādes vadītājs un viņa vietnieks, izņemot šā panta ceturtajā daļā minēto iestāžu vadītājus, pagasta vai pilsētas pārvaldes vadītājs novada pašvaldībā papildus šā likuma 6.panta ceturtajā daļā noteiktajam var savienot valsts amatpersonas amatu tikai ar citu amatu publiskas personas institūcijā, ja tas nerada interešu konfliktu, nekaitē valsts amatpersonas tiešo pienākumu pildīšanai un ir saņemta tās valsts amatpersonas vai koleģiālās institūcijas rakstveida atļauja, kura attiecīgo personu iecēlusi, ievēlējusi vai apstiprinājusi amatā.

Saskaņā ar likuma “Par interešu konflikta novēršanu valsts amatpersonu darbībā” 1.panta 5.punktu interešu konflikts ir situācija, kurā valsts amatpersonai, pildot valsts amatpersonas amata pienākumus, jāpieņem lēmums vai jāpiedalās lēmuma pieņemšanā, vai jāveic citas ar valsts amatpersonas amatu saistītas darbības, kas ietekmē vai var ietekmēt šīs valsts amatpersonas, tās radinieku vai darījumu partneru personiskās vai mantiskās intereses.

Saskaņā ar likuma “Par interešu konflikta novēršanu valsts amatpersonu darbībā” 8.1 panta trešo daļu valsts amatpersona, kura vēlas savienot valsts amatpersonas amatu ar citu amatu, un šāda amatu savienošana ir pieļaujama, saņemot amatpersonas (institūcijas) rakstveida atļauju, pirms amatu savienošanas (uzņēmuma līguma noslēgšanas vai pilnvarojuma uzņemšanās) uzsākšanas rakstveidā iesniedz minētajai amatpersonai (institūcijai) lūgumu atļaut savienot valsts amatpersonas amatu ar citu amatu.

Saskaņā ar likuma “Par interešu konflikta novēršanu valsts amatpersonu darbībā” 8.1 panta piektās daļas 1.punktu un 2.punktu šajā likumā noteiktajos gadījumos valsts amatpersonai (institūcijai), saņemot šā panta pirmajā, otrajā vai trešajā daļā minēto lūgumu atļaut valsts amatpersonas amatu savienot ar citu amatu, ir pienākums izvērtēt, vai amatu savienošana neradīs interešu konfliktu, nebūs pretrunā ar valsts amatpersonai saistošām ētikas normām un nekaitēs valsts amatpersonas tiešo pienākumu pildīšanai, un mēneša laikā pieņemt lēmumu par atļaujas izsniegšanu vai atteikšanos izsniegt atļauju amatu savienošanai. Likuma „Par interešu konflikta novēršanu valsts amatpersonu darbībā” 8.1 panta septītā daļa nosaka, ka lēmumu par atteikšanos izsniegt atļauju vai atļaujas izsniegšanu amatu savienošanai pieņem un noformē Administratīvā procesa likumā noteiktajā kārtībā. Lēmumu atļaut savienot valsts amatpersonas amatu ar citu amatu var noformēt arī rezolūcijas veidā, izņemot gadījumu, kad atļauju amatu savienošanai lūdz šā likuma 7. panta trešajā, ceturtajā, 4.1 vai piektajā daļā minētā amatpersona. Lēmumu reģistrācijas kārtību nosaka institūcijas vadītājs.

Saskaņā ar Gulbenes novada pašvaldības domes 2022.gada 29.decembra noteikumu Nr.GND/IEK/2022/47 “Amatu savienošanas atļaujas izsniegšanas kārtība Gulbenes novada pašvaldībā” 15.1.apakšpunktu lēmumu par atļaujas izsniegšanu vai atteikšanos izsniegt atļauju amatu savienošanai pieņem dome par domes priekšsēdētāju, domes priekšsēdētāja vietnieku, pašvaldības izpilddirektoru, pilsētas vai pagastu pārvaldes vadītājiem, pašvaldības iestāžu vadītājiem, domes izveidoto komisiju locekļiem.

Izvērtējot konstatētos faktiskos apstākļus, secināms, ka Gulbenes novada vidusskolas direktora amata savienošana ar Gulbenes novada pašvaldības domes deputāta amatu nerada interešu konflikta situāciju, nav pretrunā ar valsts amatpersonām saistošām ētikas normām, kā arī nekaitē valsts amatpersonas tiešo pienākumu veikšanai.

Atbilstoši likuma “Par interešu konflikta novēršanu valsts amatpersonu darbībā” vispārīgajam regulējumam amatpersona pati ir atbildīga par interešu konflikta nepieļaušanu un valsts amatpersonas ētikas normu ievērošanu, tāpēc, neraugoties uz doto atļauju savienot amatus, Lienai Silauniecei ir pienākums jebkurā brīdī izvērtēt interešu konflikta iespējamību un rīcības atbilstību amatpersonas ētikas normām, ja, pildot iepriekš minētos amatus, pastāv iespēja, ka Liena Silauniece var nonākt interešu konflikta situācijā.

Ņemot vērā Gulbenes novada pašvaldības domes 2022.gada 29.decembra noteikumos Nr.GND/IEK/2022/47 “Amatu savienošanas atļaujas izsniegšanas kārtība Gulbenes novada pašvaldībā” noteikto kārtību un pamatojoties uz Pašvaldību likuma [4. panta](https://likumi.lv/ta/id/336956#p4) pirmās daļas 4. punktu, 10.panta pirmās daļas 21.punktu, 71.panta pirmās daļas 4.punktu, likuma  “Par interešu konflikta novēršanu valsts amatpersonu darbībā” 4.panta pirmās daļas 15. un 16.punktu, 6.panta pirmo un otro daļu, 7.panta 4.1 daļas 2.punkta “a” apakšpunktu, 8.1 panta trešo daļu, piektās daļas 1. un 2.punktu, Administratīvā procesa likuma 67.pantu, atklāti balsojot: ar 13 balsīm "Par" (Ainārs Brezinskis, Artūrs Smagars, Dāvis Uiska, Gunārs Babris, Gunārs Ciglis, Guntis Princovs, Intars Liepiņš, Ivars Kupčs, Jānis Barinskis, Lāsma Gabdulļina, Normunds Audzišs, Normunds Mazūrs, Valtis Krauklis), "Pret" – nav, "Atturas" – nav, "Nepiedalās" – 1 (Liena Silauniece),, Gulbenes novada pašvaldības dome NOLEMJ:

1. ATĻAUT **Lienai Silauniecei**, savienot Gulbenes novada vidusskolas direktora amatu ar Gulbenes novada pašvaldības domes deputāta amatu.

2. Persona nevar paļauties uz to, ka šī atļauja vienmēr būs spēkā. Atbilstoši “Par interešu konflikta novēršanu valsts amatpersonu darbībā” 8.1 panta sestajai daļai un Administratīvā procesa likuma 68.panta pirmajai daļai, šis lēmums izdots ar atcelšanas atrunu. Personai savas kompetences ietvaros ir pienākums rakstiski informēt Gulbenes novada pašvaldības domi, ja mainījušies tiesiskie vai faktiskie apstākļi, kas ir par pamatu šā lēmuma izdošanai un varētu nepieļaut turpmāku amatu savienošanu.

3. Lēmums stājas spēkā tā pieņemšanas brīdī.

4. Pamatojoties uz Administratīvā procesa likuma 76.panta otro daļu, 79.panta pirmo daļu, 188.panta pirmo un otro daļu un 189.pantu, šo lēmumu viena mēneša laikā no tā spēkā stāšanās dienas var apstrīdēt Gulbenes novada pašvaldības domē vai uzreiz pārsūdzēt Administratīvās rajona tiesas attiecīgajā tiesu namā pēc pieteicēja adreses.

Gulbenes novada pašvaldības domes priekšsēdētājs N.Mazūrs